Vauhdikas taksikuski jätti noudattamatta suojatiesääntöjä Liikenneturvakeskuksen johtajan nenän edessä.

Ylikomisario kertoo kuulleensa mukulakivien äänestä, että taksi viiletti Kasarmikatua poikkeuksellisen vauhdikkaasti 30 kilometrin tuntinopeusrajoitukseen nähden. FRANK LEIMAN

Mukulakivien äänestä sen Dennis Pasterstein jo kuuli: taksi viiletti muuta liikennettä vauhdikkaammin Helsingin Kasarmikadulla, kun Pasterstein oli ylittämässä suojatietä käsi kädessä lapsensa kanssa Eteläisen makasiinikadun kohdalla perjantai-iltana.

Pasterstein oli ehtinyt kävellä suojatietä hyvän matkaa, ennen kuin auto tuli sen kohdalle. Hän oletti, että tahdistaan huolimatta taksi pysähtyisi.

Toisin kävi.

- Siitä se sujahti metrin päästä, ei nyt ihan varpaille ajanut mutta kuitenkin. Katuhan on siinä kohtaa aika leveä.

Seuraamuksitta kiireinen taksikuski ei todennäköisesti tällä kertaa jää, sillä ylikomisario Pasterstein sattuu olemaan Liikenneturvallisuuskeskuksen johtaja.

- Ei muuta kuin rekkari ylös, ja maanantaina jatkuu paperitöillä. Kun taksista on kyse, niin kuljettajan ajopäiväkirjasta se sitten selviää, ylikomisario sanoo.

- Vaarallinen tilanne. Lasten kanssa kun ylitetään katua, kyllä kuljettajan täytyisi korostetusti reagoida. Jos on lapsia liikenteessä, niin lakikin sanoo, että heikompaa täytyy suojella ja huomioida. Kyllä tuosta täytyy ilmoitus kirjata.

Tieliikennelakiin on kirjattu kuljettajalle suojatiesäännöt. Niiden mukaan ajoneuvon kuljettajan on ajettava sellaisella nopeudella, että hän voi tarvittaessa pysäyttää ennen suojatietä annettava esteetön kulku jalankulkijalle, joka on suojatiellä tai astumassa sille.

- Rikoksen tunnusmerkistöt täyttyvät.

Pasterstein kertoi tapauksesta myös Twitter-tilillään. Hän on ilahtunut runsaasta keskustelusta, jota sosiaalisen median päivitys kirvoitti.

- Tänään on paljon liikennettä perinteisesti, kun on lakkiaisia ja juhlia, ja nuoria on liikkeellä hirmuisesti. Lisäksi on näin kauniit säät. Jalankulkijoita on todella paljon liikkeellä, joten nyt pitäisi olla korostetun varovainen. Nopeudet eivät saa nousta, vaikka keli paranee, Pasterstein muistuttaa.

Jos twiitti ei näy, sen voi katsoa täältä.